આ ફિલ્મનો પહેલો સૌથી મોટો લોચો એ છે કે તે ડીડીએલજેની રિમેક છે. ઉપરથી ટ્રિબ્યૂટ આપતા હોય એ રીતે એના કેટલાય સીન અને ડાયલોગ્સ પણ રિપીટ કરાયા છે. એટલે ડીડીએલજેના હાડોહાડ ચાહકો આ વાત સ્વીકારી શકે કે કેમ તે જોવું રહ્યું. હા, ડીડીએલજે વખતે જે બચ્ચાઓ ડાઇપર્સ પહેરીને ફરતા હશે એમને બહુ વાંધો નહીં આવે. પરંતુ એટલું તો ચોક્કસ છે કે બે દાયકા જૂનો માલ પિરસતી આ ફિલ્મ એકેય એન્ગલથી ડીડીએલજેના સ્તરે પહોંચી શકે એ માંહ્યલી નથી. બીજો મોટો લોચો છે, તેનું નબળું સંગીત. માત્ર ‘સેટરડે’ અને ‘સમજાવાં’ સિવાય એક પણ ગીતમાં ઝાઝો ભલીવાર નથી.